text: Tredje mistænkte i skudsag anholdt
  20 april 2018 kl. 17.32
  Tre personer var eftersøgt i forbindelse med et drabsforsøg i Tinglev. Politiet anholdt tidligere på fredagen de to - nu er også den tredje anholdt.
  Syd- og Sønderjyllands Politi anholdt fredag aften en tredje person, en 25-årig mand, i forbindelse med efterforskningen af et drabsforsøg i Tinglev.
  To personer, en 36-årig mand og en 29-årig kvinde, blev anholdt om eftermiddagen.
  De første to anholdelser fandt sted i Aabenraa og Tinglev, mens den tredje anholdelse fandt sted i Aabenraa.
  En 36-årig mand blev i nat fundet svært kvæstet af skud på en adresse på Stationsvej i Tinglev.
  Han er indlagt på Odense Universitetshospital, og lægerne betegner hans tilstand som kritisk, men stabil.
  Der er grundlovsforhør lørdag ved Retten i Sønderborg, hvor den konkrete sigtelse også vil blive oplyst.
  